b'\n_START_ARTICLE_\nKohaspetsiifiline teater\n_START_PARAGRAPH_\nKohaspetsiifiline teater (inglise site-specific theatre) on teatrivorm, mis k\xc3\xb5ige laiemas t\xc3\xa4henduses h\xc3\xb5lmab neid lavastusi, mida etendatakse v\xc3\xa4ljaspool selleks otstarbeks ehitatud v\xc3\xb5i kohandatud hooneid. Kohaspetsiifilise lavastuse ruumiks v\xc3\xb5ib-olla n\xc3\xa4iteks vana tehas, linnaruum, k\xc3\xbc\xc3\xbcn, korter, looduslik maastik jne._NEWLINE_Sisuliselt kitsendades on kohaspetsiifiline teater teatrivorm, kus lavastuse leitud ruum oma f\xc3\xbc\xc3\xbcsiliste, sotsioloogiliste v\xc3\xb5i kultuuriliste t\xc3\xa4hendustega m\xc3\xa4ngib aktiivset rolli lavastuse loomisprotsessis. Olulise osa lavastuse ettevalmistust\xc3\xb6\xc3\xb6st h\xc3\xb5lmab paiga uurimine ning anal\xc3\xbc\xc3\xbcsimine. T\xc3\xb5eline kohaspetsiifilise lavastuse j\xc3\xb5ud on selles, et ta mingil moel aktiveerib v\xc3\xb5i seob kindla koha narratiivid, milleks v\xc3\xb5ivad olla arhitektuuri-, maastikuvormid, hoone iseloom, funktsioon v\xc3\xb5i ajalugu. Kohaspetsiifilise lavastuse ruum t\xc3\xb6\xc3\xb6tab alati kontekstina ning lavastus ise on kavandatult m\xc3\xb5istetav ainult tema algses kohas._NEWLINE_Etenduse toomine teatriruumist v\xc3\xa4lja v\xc3\xb5ib anda v\xc3\xb5imaluse v\xc3\xa4hendada distantsi teatri illusoorsuse ja reaalsuse vahel. On \xc3\xb6eldud, et see viib tihti kogu teatriruumi osade (n\xc3\xa4iteks publik ja lava) uuesti m\xc3\xb5testamiseni ja defineerimiseni ning eksperimentideni nende paigutuses ning funktsioonis._NEWLINE_Kohaspetsiifilise teatri erivormiks v\xc3\xb5ib pidada keskkonna teatrit (inglise environmental theatre) ja r\xc3\xa4nnakteatrit (inglise promenade theatre). Esimese puhul on tegemist teatriga, kus eriline t\xc3\xa4helepanu on keskendatud publiku ja lava, elu ja kunsti vahelise eraldatuse v\xc3\xa4hendamisele ning kus n\xc3\xa4itleja roll pole ruumi suhtes v\xc3\xb5i teksti roll lavastuse suhtes esile t\xc3\xb5stetud. R\xc3\xa4nnakteateris publik tavaliselt seisab ning liigub aktiivselt erinevate etenduspaikade vahel ringi. Eesti v\xc3\xb5ib viimase r\xc3\xa4nnakteatri n\xc3\xa4itena m\xc3\xa4rkida P\xc3\xa4rnu teatris Endla 2016. aastal esietendunud lavastust \xe2\x80\x9eSee asi\xe2\x80\x9c (lavastaja Laura Mets)._NEWLINE_Kohaspetsiifilistest lavastustest Eestis v\xc3\xb5ib n\xc3\xa4idetena v\xc3\xa4lja tuua mitmete teatrite Tammsaare lavastusi Vargam\xc3\xa4el, Anne T\xc3\xbcrnpu lavastatud \xe2\x80\x9eIsuri eepos\xe2\x80\x9c Kordu rabas, Vanemuise suvelavastused \xe2\x80\x9ePeko\xe2\x80\x9c V\xc3\xa4rskas ja \xe2\x80\x9eObinitsa\xe2\x80\x9c Obinitsas (lavastaja Ain M\xc3\xa4eots), Taarka P\xc3\xa4rimusteatri lavastus \xe2\x80\x9eInemise ig\xc3\xa4\xe2\x80\x9c Piusa liivakarj\xc3\xa4\xc3\xa4ris (lavastaja Helena Kesonen), Tartu Uue teatri lavastus \xe2\x80\x9eOdysseia\xe2\x80\x9c (lavastaja Ivar P\xc3\xb5llu).'